Налшык щагъэлъапIэ
Урысей печатым и махуэр дыгъуасэ Iэтауэ щагъэлъэпIащ КъБР-м ЩэнхабзэмкIэ и министерствэм. Абы щызэхуашэсат республикэм и хъыбарегъащIэ IэнатIэм нэгъабэ ехъулIэныгъэхэр щызэзыгъэгъуэта IэщIагъэлI пажэхэр.
КъБР-м и Парламентым и УнафэщIым и къуэдзэ Жанатаев Сэлимрэ «Адыгэ псалъэ» газетым и редактор нэхъыщхьэм и къуэдзэ Жыласэ Заурбэчрэ.
КъызэднэкIа илъэсыр дуней псом и дежкIэ хьэлъэу икIи псэзэпылъхьэпIэу щытами, хъыбарегъащIэ IэнатIэхэм я лэжьакIуэ- хэм я къалэнхэр ягъэзэщIэныр зы дакъикъи зэпагъэуакъым. Нобэрей гугъуехьхэр гува-щIэхами зэращхьэщыкIынур, ар нэхъ псынщIэу къайхъулIэн папщIэ зэрызахъумэжын хуейр цIыхухэм къыгурагъаIуэу ахэр иджыпстуи утыку итщ. Абы щыгъуэми зэи зыщагъэгъупщэркъым я щIэджыкIакIуэхэр, телевизореплъхэр, радиом едаIуэхэр, интернетыр щIэзыпщытыкIхэр дунейми, къэралми, республикэми, щIыналъэ зэмылIэужьыгъуэхэми нэхъ хьэлэмэту, мыхьэнэ зиIэу, дерс къызыхэхыпхъэу къыщыхъу-къыщыщIэхэм икIэщIыпIэкIэ зэрыщагъэгъуэзэнур.
Къызэхуэсахэм фIэхъус псалъэкIэ захуигъазэри, зэIущIэр езыгъэкIуэкI ЩэнхабзэмкIэ министерствэм и IэщIагъэлI нэхъыщхьэ Мэремыкъуэ Эллеонорэ утыкур хуит хуищIащ Къэбэрдей-Балъкъэрым и Iэтащхьэм Урысей печатым и махуэм папщIэ а IэнатIэм щылажьэхэм зэрехъуэхъу тхыгъэм къеджа министр Къумахуэ Мухьэдин. Езыми и псалъэ гуапэхэр абы дыщIигъужащ.
КъыкIэлъыкIуэ хъуэхъур къылъысащ КъБР-м и Парламентым и УнафэщIым и къуэдзэ Жанатаев Сэлим. Абы къыхигъэщащ республикэм и хабзэгъэув органым-рэ хъыбарегъащIэ IэнатIэхэмрэ зэпыщIэныгъэ быдэ зэхуаIэу сыт щыгъуи къызэрекIуэкIыр икIи нэхъ къыхэжаныкIахэр игъэпажащ. Къэбэрдей-Балъкъэр Республикэм и Парламентым и щIыхь тхылъхэр хуагъэфэщащ ИТАР-ТАСС-м КъБР-м корреспонденту щиIэ Гериевэ Iэсият, «Адыгэ псалъэ» газетым и редактор нэхъыщхьэм и къуэдзэ Жыласэ Заурбэч, ВГТРК-м и Къэбэрдей-Балъкъэр ГТРК-м и унафэщI Къэзанш Людмилэ, «Къэбэрдей-Балъкъэр» ВТК-м и Iэтащхьэ Конаревэ Наталье сымэ. КъыкIэлъыкIуэу утыкум кърашащ республикэм и хабзэгъэув IэнатIэм и щытхъур зыхуагъэфэщахэри.
Къэбэрдей-Балъкъэрым и Журналистхэм я союзым и унафэщIым и къалэнхэр зыгъэза- щIэ Шаваевэ Разият Урысей печатым и махуэм къыдэкIуэу ехъуэхъуащ «Терек-1» район газетым къыдэкIын зэрыщIидзэрэ илъэс 75-рэ зэрырикъум папщIэ икIи абы и лэжьакIуэхэм яритащ къэралымрэ республикэмрэ я журналист зэгухьэныгъэхэм я щIыхь тхылъхэмрэ дамыгъэ лъапIэхэмрэ.
ХъыбарегъащIэ IэнатIэхэм я лэжьакIуэхэм ехъуэхъуну а махуэм ЩэнхабзэмкIэ министерствэм щекIуэкI зэIущIэм зыкърагъэхьэлIат IуэхущIапIэ зэмылIэужьыгъуэхэм я лIыкIуэхэм. Абыхэми щIыхь, щытхъу, фIыщIэ тхылъхэр куэдым хуагъэфэщащ. КъБР-м щыIэ МВД-мрэ Лъэпкъ гвардиемрэ ягъэлъапIахэм ящыщщ «Адыгэ псалъэ» газетым и редактор Уэрдокъуэ Женя.
ЗэIущIэм хэIущIыIу щащIащ КъБР-м ЩэнхабзэмкIэ и министерствэмрэ Журналистхэм я зэгухьэныгъэмрэ зэгъусэу ирагъэкIуэкIа журналист тхыгъэ нэхъыфIхэм я зэпеуэм щытекIуахэмрэ къыщыхэжаныкIахэмрэ. Абыхэм я саугъэтхэр иратыжащ Къумахуэ Мухьэдинрэ Шаваевэ Разиятрэ. УнэтIыныгъэ зэмылIэужьыгъуэхэм щытекIуауэ къалъытащ «Надежда России» урысейпсо цIыхубз зэгухьэныгъэм и Къэбэрдей-Балъкъэр къудамэм и унафэщI Черновэ Алёнэ, «Баксанский вестник» газетым и редак-тор нэхъыщхьэм и къуэдзэ Ныр Iэуес, «Заман» газетым и корреспондент Османов Хьисэ, ВГТРК-м и Къэбэрдей-Балъкъэр ГТРК-м и унафэщI Къэзанш Людмилэ, Къэбэрдей-Балъкъэрым щыIэ Урысейм и радиор езыгъэкIуэкI Беслъэней Еленэ, «Къэбэрдей-Балъкъэр» хъыбарегъащIэ агентствэм и корреспондент Цагоев Игорь сымэ.
Урысей печатым и махуэм ипкъ иткIэ дыгъуасэ КъБР-м ЩэнхабзэмкIэ и министерствэм щагъэлъэпIащ цIыху 53-рэ. Абыхэм зэгъусэу иужькIэ сурэт зытрагъэхащ. Дауи, фIыщIэ зыхуэфащэхэр куэдкIэ нэхъыбэщ икIи дэтхэнэми узыншагъэ быдэ иIэу и IэщIагъэм Тхьэм иригъэлажьэ, цIыхухэм хъыбарыфIхэр къыхуахьрэ гъащIэм и IэфIагъыр зыхрагъащIэу!
Хьэтау Ислъам.
